Rosina Lavonius

Sofia Rosina Lavonius (o.s. von Haartman 27. kesäkuuta 1821 Turku – 11. tammikuuta 1890 Tukholma) oli suomalainen seurapiirikaunotar ja Venäjän Tukholman pääkonsulin, myöhemmin Oulun läänin kuvernöörin, Alexander Lavoniuksen puoliso. Hän toimi yleisenä seppeleensitojattarena Helsingin yliopiston 200-vuotispromootion kunniaksi pidetyssä vuoden 1840 riemujuhlassa.

Elämäkerta 
Rosina von Haartman oli yleisenä seppeleensitojattarena Helsingin yliopiston vuonna 1840 järjestetyssä 200-vuotispromootiossa, jossa hänet oli valittu filosofisen tiedekunnan promootioon sitomaan maisterien seppeleet. Tämä tilaisuus vakiinnutti hieman aikaisemmin alkaneen tavan, jossa merkittävän professorin tai muun merkkihenkilön nuori tytär toimi juhlien kuningattarena. Tämä oli alkua naisten osallistumiselle promootioperinteeseen. 

Hän solmi avioliiton itseään 19 vuotta vanhemman Alexander Lavoniuksen kanssa vuonna 1842 Tukholmassa. Pariskunta muutti vuonna 1847 Tukholmasta Ouluun, kun Alexander Lavoniuksesta tuli Oulun läänin kuvernööri. Kuvernöörinä keskinkertainen Alexander Lavonius aateloitiin 1855. Alle 20-vuotiaana kuolleen esikoispojan lisäksi pariskunta sai kolme tytärtä. 

Lavonius sai promootiossa merkittäviä elinikäisiä ystäviä kollegineuvos Jakov Grotista ja promootiossa kunniatohtoriksi vihitystä Pietarin yliopiston rehtorista, todellisesta valtioneuvoksesta Pjotr Pletnevistä. Grot omisti hänelle Norrskenet ('Revontulet') -nimisen runon ja teki hänestä siluettikuvan.

Kuvernöörin erottua palveluksesta Lavoniukset muuttivat Oulusta takaisin Tukholmaan. Puolisonsa kuoltua vuonna 1875 Rosina Lavonius asui vielä myös Oulussa. Hän kuoli vuonna 1890 Tukholmassa 69 vuoden ikäisenä.

Perhesuhteet 
Rosina Lavoniuksen vanhemmat olivat kirurgian ja lapsenpäästöopin professori, lääkintöhallituksen ylijohtaja Carl Daniel von Haartman ja hänen ensimmäinen puolisonsa Maria Helena Rosina Franzén. 

Rosina Lavoniuksen puoliso Alexander Lavonius oli Venäjän Tukholman pääkonsuli, josta sittemmin tuli valtioneuvos ja Oulun läänin kuvernööri. Heidän lapsiaan olivat:

 Carl Alexander Lavonius (1843–1860).
 Maria Amelie Albinia Linder (1846–1915), puoliso toimittaja, valtiopäiväedustaja Ernst Linder, toinen puoliso tukkukauppias, konsuli Johan Oscar Ekman.
 Prinsessa Ebba Charlotta Lovisa zu Solms-Braunfels (1850–1927), puoliso majuri prinssi Albrecht Friedrich Ernst Bernhard Wilhelm zu Solms-Braunfels.
 Anna Julia Mathilda Palme (1858–1935), puoliso toimitusjohtaja Johan Henrik Palme. Heistä polveutuu Ruotsin pääministeri Olof Palme. 

Rosinan setä oli talouspoliitikko Lars Gabriel von Haartman. Hänen äitinsä isä oli runoilija ja piispa Frans Mikael Franzén.

Lähteet

Viitteet 

Suomalaiset henkilöt
Suomalaiset aateliset
Vuonna 1821 syntyneet
Vuonna 1890 kuolleet